VDSS sklep Psp 162/2011
Datum: 2011-05-12T02:00:00.000+02:00
ecli: ECLI:SI:VDSS:2011:PSP.162.2011
sodisce: Višje delovno in socialno sodišče
oddelek: Oddelek za socialne spore
podrocje: ZDRAVSTVENO ZAVAROVANJE - CIVILNO PROCESNO PRAVO
institut: rok za vložitev tožbe - zamuda roka - zavrženje tožbe

## Jedro

Tožnica bi morala tožbo zoper dokončno odločbo zdravstvene komisije vložiti v roku 30 dni, ki je začel teči naslednji dan po prejemu odločbe. Ker tega ni storila, ampak je tožbo vložila kasneje, jo je sodišče prve stopnje utemeljeno zavrglo.

## Izrek

Pritožba se zavrne in se potrdi sklep sodišča prve stopnje.

## Obrazložitev

Sodišče prve stopnje je z izpodbijanim sklepom zavrglo tožbo, vloženo zoper dokončno odločbo tožene stranke št. ... z dne 7. 12. 2010, ker je ugotovilo, da je vložena prepozno. Zoper sklep se je, smiselno zaradi bistvene kršitve določb postopka, pritožila tožnica in navedla, da je po zakonu rok za vložitev tožbe 30 delovnih dni, tožba vložena 20. 1. 2011 je zato pravočasna, saj je pri štetju roka potrebno upoštevati oz. odšteti dela proste dni ter praznike v decembru in januarju. Predlaga, da se izpodbijani sklep razveljavi ter njena tožba vsebinsko obravnava.

Tožena stranka v odgovoru na pritožbo navaja, da Zakon o splošnem upravnem postopku (ZUP, Ur. l. RS, št. 80/99 s spremembami) v 100. čl. določa način računanja rokov, v 101. čl. pa da začetka in teka rokov ne ovirajo nedelje in prazniki ter drugi dela prosti dnevi. Le če bi rok iztekel na dela prosti dan se dejansko izteče s prvim naslednjim delovnim dnem. Glede na datum prejema dokončne odločbe je 30 dnevni rok za vložitev tožbe potekel 14. 1. 2011. Dne 20. 1. 2011 vložena tožba je zato prepozna. Predlaga zavrnitev pritožbe.

Pritožba ni utemeljena.

Sodišče prve stopnje je pravilno in popolno ugotovilo dejansko stanje in s pravilno uporabo določb postopka zakonito zavrglo prepozno vloženo tožbo.

Iz podatkov v upravnem spisu izhaja, da je tožena stranka dne 7. 12. 2010 izdala dokončno odločbo št. ..., s katero je zavrnila tožničino pritožbo zoper prvostopenjsko odločbo imenovanega zdravnika z dne 22. 11. 2010, s katero je bilo odločeno, da je tožnica od 29. 10. 2010 dalje zmožna za delo. Dokončna odločba zdravstvene komisije je bila tožnici, kot izhaja iz vročilnice v upravnem spisu, vročena 15. 12. 2010. Odločba vsebuje pravilen pravni pouk o roku in naslovu, na katerega je potrebno poslati morebitno tožbo. Tožnica je tožbo, s katero izpodbija dokončno odločbo, vložila priporočeno na pošto 20. 1. 2011, kar je prepozno, saj je prekluzivni 30 dnevni rok za vložitev tožbe potekel v petek 14. 1. 2011. Po 19. čl. Zakona o delovnih in socialnih sodiščih (ZDSS-1, Ur. l. RS, št. 2/2004 in 10/2004) se za postopek v socialnih sporih uporabljajo določbe zakona, ki ureja pravdni postopek, če ni z ZDSS-1 drugače določeno. Zakon o pravdnem postopku (ZPP, Ur. l. RS, št. 26/99 – 45/08) v 1. odst. 112. čl. določa, da se vloga, vezana na rok, šteje za pravočasno, če je izročena pristojnemu sodišču, preden se rok izteče. Po 2. odst. omenjenega člena se za vlogo, poslano po pošti priporočeno ali oddano brzojavno, šteje dan oddaje na pošto za dan izročitve sodišču, na katero je naslovljena. ZDSS-1 v 1. odst. 72. čl. določa 30 dnevni rok za vložitev tožbe, začetek teka roka je, kot določa 2. odst. 111. čl. ZPP, prvi naslednji dan po vročitvi dokončnega upravnega akta oz. odločbe, izdane na drugi stopnji. Ker je 30 dan in s tem rok za vložitev tožbe potekel 14. 1. 2011, je tožba, vložena priporočeno na pošto 20. 1. 2011 prepozna, v takšnem primeru pa predsednik senata izda sklep, s katerim se tožba zavrže (1. odst. 274. čl. ZPP).

Neutemeljene so tožničine trditve, da se pri štetju roka upoštevajo le delovni dnevi, ne pa tudi prazniki, nedelje ali drugi dela prosti dnevi. Če bi bila takšna trditev pravilna, ne bi bila potrebna določba 4. odst. 111. čl. ZPP, ki določa izjemo le glede izteka roka, če je zadnji dan roka sobota, nedelja, praznik ali drug dela prost dan, ki ga določa zakon o praznikih. Le v primeru, če bi se rok iztekel na takšen dela prost dan, se izteče s pretekom prvega prihodnjega delavnika. Vmesni dela prosti dnevi, ki niso na zadnji dan izteka roka, na potek roka za vložitev tožbe ne vplivajo.

Sodišče prve stopnje je prepozno vloženo tožbo z izpodbijanim sklepom zakonito zavrglo.

Neutemeljeno pritožbo je sodišče druge stopnje na podlagi 2. toč. 365. čl. ZPP zavrnilo.